Svo virðist sem einhverjir íbúar Kórahverfis hafi verið allsfarið án heits vatns . Vísir / vilhelm Lítill þrýstingur var á heitavatnskerfi Kórahverfis í gær og í nótt . Íbúar hverfisins ræddu það á Facebook-síðu hverfisins og virðist sem að einhverjir hafi verið alfarið án heits vatns . Ólöf Snæhólm Baldursdóttir , upplýsingafulltrúi veitna segir að þrýstingurinn hafi verið mun betri nú í morgun og allt sé að færast í eðlilegt horf . Að einhverju leyti má rekja þrýstingsleysið til tveggja nýrra dælustöðva sem teknar voru í notkun fyrir helgi . Einnig hafi notkun heits vatns verið gífurleg síðustu daga . Ólöf segir að nýtt met hafi ekki verið sett en slagað hafi verið upp í það gamla . Íbúar höfuðborgarsvæðisins hafa verið hvattir til þess að spara notkun heits vatns . Veitur tóku nýjar dælustöðvar í notkun fyrir helgi á svokallaða suðuræð . Hún fæðir Hafnarfjörð , Garðabæ , Kópavog og eitthvað af efri byggðum . Eitthvað í þeim stöðvum er ekki að virka sem skyldi og vinna starfsmenn Veitna að því að komast til botns í málinu . Hér má sjá myndband sem Veitur birtu síðasta vetur sem sýnir hollráð um það hvernig fólk getur nýtt varma best .